אמא,

תמיד אהבת לעשות דברים בדרך שלך

לא יכולת לסבול שיגידו לך מה לעשות

והנה גם בלכתך בחרת בזמן ובשעה.

הפתעה גמורה.

התחושה הזאת שיש זמן, תמיד יש זמן

היא מטעה ומוטעת.

נשארנו המומים והלומים לא הספקנו להיפרד.

מה אני לוקחת ממך איתי מלבד הזכרונות ורגעי החסד:

תמיד אמרת מה שאת חושבת לא השארת דבר בבטן והיית מוכנה לשאת בתוצאות.

האמת היתה נר לרגליך גם אם היא כאבה.

הבית שלך תמיד היה פתוח, אימצת מתנדבים, בני גרעין, חברת נוער היה לנו תמיד אח או אחות מאומצים. סביב השולחן כל הכסאות היו מלאים.

חלקת בהכל אהבת לתת בנדיבות מכל הלב

גם אם היה לך רק גרגיר אפונה חילקת אותו ל8.

ידעת לראות את האחר להבין מה הקושי איפה אפשר לתת יד ולהושיע.

היית יצירתית בטרוף, המצאת משחקים ומלאכת יד מכל דבר.

אהבת את המשפחה והיא היתה אצלך תמיד במקום הראשון. הילדים שלי זכו ליום ביקור קבוע במשך שנים ארוכות לעיתים גם פעמיים בשבוע. גם בשנתיים האחרונות שכבר היה קצת קשה לארח אין דבר ששימח אותך יותר מכולנו סביב שולחן האוכל ואם אפשר שנביא חברים, בני דודים וסתם מזדמנים מה טוב.

זיכרון פנומנלי לפנים, שמות ותאריכים.

אהבת את כולנו והיית גאה בנו עד דמעות בכל צעד בכל בחירה הסבנו לך גאווה גדולה. היית המעריצה הכי גדולה של כולנו.

תיחזקת זוגיות ארוכת שנים עם אבא, מצאתם כל אחד את מקומו בתוך הביחד, שמרתם ודאגתם אחד לשני עד הסוף. עכשיו אנחנו נשמור על אבא, אני מבטיחה.

אמא, היתה לי כל הזמן תחושה שיש לי עוד זמן, לדבר, לגשר, לבקר, אפילו שאבא התקשר בשישי בערב שאבוא מהר הייתי בטוחה שאני נוסעת לבית חולים, לא דמיינתי שככה זה יגמר.

אני שמחה שהספקנו לראות אותך לפני שבועיים אני והילדים בביקור קצר וספונטני

לקפה עוגה וקישקושים זאת הפרידה שלנו.

נוחי על משכבך, אני בטוחה שסבתא אמא שלך קיבלה אותך בזרועות פתוחות, כמה התגעגעת אליה וכמה היתמות ממנה ציערה אותך.

אנחנו כבר מתגעגעים.